Serra, durant la presentació, avui, del procés participatiu, a Igualada.
El secretari de L'Agenda Urbana i Territori del Departament de Territori i Sostenibilitat, Agustí Serra, i els alcaldes de la Mancomunitat Intermunicipal de la Conca d'Òdena han presentat avui el procés participatiu telemàtic sobre el Pla director urbanístic (PDU) de l'activitat econòmica de la Conca d'Òdena.
El procés, que ja està en marxa, es perllongarà fins el 16 d'octubre i per fer-hi aportacions només cal registrar-se al portal web participa.gencat.cat.
A la presentació ha participat també el tècnic de la Direcció General de Participació Ciutadana Pablo Garcia, que ha explicat el funcionament que tindrà el web.
El projecte s'ha dut a terme amb la col·laboració de la Secretaria d'Urbanisme i Habitat Urbà i la de Transparència i Govern Obert, mitjançant la Direcció General de Participació.
El PDU crearà el marc urbanístic adequat per a possibilitar la delimitació i ordenació de sectors d'activitat econòmica d'interès supramunicipal.
També establirà les condicions del seu desenvolupament amb la màxima integració i coherència amb valors ambientals, paisatgístics, patrimonials i culturals del territori.
Finalment, haurà de preveure les infraestructures necessàries i establir l'ordenació detallada dels sectors.
Serra s'ha referit a implantació de sectors d'activitat econòmica explicant que "la política del Govern ha estat passar a fer sòl més concentrat i en àmbits més competitius" que fa uns anys, " tenint en compte les grans infraestructures i corredors de país i amb un criteri de distància i distribució territorial ".
La Conca d'Òdena, ha recordat, " té una posició privilegiada, de centralitat respecte les infraestructures i els ports de Tarragona i Barcelona ".
A més, a diferència d'altres indrets on gran part dels polígons industrials previstos no s'han desenvolupat, " la tradició industrial de la Conca d'Òdena fa que el 88% de sòl industrial ja s'hagi desenvolupat i, per tant, aquí sí que manca sòl " per a activitat econòmica, ha ressaltat.
És per això que " queda justificat desenvolupar un projecte com el que avui presentem ", ha volgut assegurar el secretari.
"El PDU vol generar activitat econòmica, ocupació, definir els nous usos i noves tecnologies adaptats a les noves realitats ", ha explicat Serra, " per això el Pla també parla d'infraestructura verda i de com es compatibilitza el sòl d'activitat econòmica amb la preservació del territori ".
Tret d'inici a l'elaboració del PDU
El procés de participació es volia haver començat de manera presencial el passat mes de març, però va quedar suspès per les mesures de confinament decretades per combatre la pandèmia de la COVID-19.
Així, s'ha adaptat la seva estructura per dur-lo a terme íntegrament de manera telemàtica, de tal manera que tant la ciutadania interessada com les entitats i ajuntaments puguin fer les seves aportacions respectant alhora les directrius sanitàries.
Al respecte, Serra ha emfasitzat que " amb el PDU sortim amb un paper en blanc" atès que el procés participatiu " és l'inici de la seva elaboració".
Per tant, "estarem molt amatents al que surti del procés ", ha volgut assegurar.
Els eixos de debat del procés participatiu seran el model econòmic que es vol per a la Conca d'Òdena, les seves oportunitats d'inversió i també quins es consideren els espais més idonis al territori per acollir l'activitat econòmica i industrial.
Tot el procés participatiu serà telemàtic i es vehicularà a través del web participa.gencat.cat, accessible des d'ordinadors, tauletes i mòbils.
Per accedir als diferents canals i fer propostes només cal registrar-se.
El procés es dividirà en els següents canals:
Un cop finalitzat tot el procés de participació, el Departament de TES i la Mancomunitat faran públic el resum de les aportacions al mateix portal.